**ELŐTERJESZTÉS**

**A Gazdasági és Városstratégiai Bizottság, valamint a Jogi és Társadalmi Kapcsolatok Bizottsága 2017. áprilisi üléseire**

**Javaslat a szombathelyi 2164/8 hrsz.-ú ingatlan ingyenes használata biztosítására ÖKO-MAJÁLIS című környezetvédelmi program megrendezése céljából**

Tájékoztatom a Tisztelt Bizottságokat, hogy a Nyugat-Dunántúli Környezetvédelmi Központ Közhasznú Alapítvány azzal fordult hozzám, hogy 2017. május 12-13-14-én ÖKO-MAJÁLIS című környezetvédelmi programot kíván rendeznia Szombathely Megyei Jogú Város Önkormányzata tulajdonában lévő, szombathelyi 2164/8 hrsz.-ú ingatlan (11-es Huszár úti laktanya) mellékelt térképen megjelölt, az Apáczai Csere János Alapítvány által nem használt részén, és kérte a terület ingyenes használatának biztosítását.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § c) pontja kimondja, hogy önkormányzati vagyon időszakos (legfeljebb 10 nap időtartamra vagy adott rendezvényhez kapcsolódó) ingyenes használatát engedélyezni a polgármester jogosult. Azonban Magyarország helyi önkormányzatairól szóló 2011. évi CLXXXIX. törvény 42. §-ának 4. pontja úgy rendelkezik, hogy a képviselő-testület hatásköréből nem ruházható át alapítványi forrás átvétele és átadása tárgyában való döntés. A fentiek alapján az ingyenes használat kérdésében közgyűlési döntés szükséges.

Javaslom, a Tisztelt Bizottságok javasolják, hogy a Közgyűlés támogassa a szombathelyi 2164/8 hrsz.-ú ingatlan (11-es Huszár úti laktanya) mellékelt térképen megjelölt területének a Nyugat-Dunántúli Környezetvédelmi Központ Közhasznú Alapítvány részére történő ingyenes használatának biztosítását 2017. május 12-13-14-én az ÖKO-MAJÁLIS című környezetvédelmi program megrendezése céljából az előterjesztés mellékletét képező megállapodásban foglaltak szerint, továbbá hatalmazza fel a polgármestert annak aláírására.

Kérem a Tisztelt Bizottságokat, hogy az előterjesztést megtárgyalni, és a határozati javaslatokban foglaltak szerint dönteni szíveskedjenek.

**Szombathely, 2017. április 19.**

**/: Dr. Puskás Tivadar :/**

**Határozati javaslat**

**…./2017. (IV. 24) GVB. számú határozat**

A Gazdasági és Városstratégiai Bizottság javasolja a Közgyűlésnek, hogy támogassa a szombathelyi 2164/8 hrsz.-ú ingatlan (11-es Huszár úti laktanya) mellékelt térképen megjelölt, az Apáczai Csere János Alapítvány által nem használt területének a Nyugat-Dunántúli Környezetvédelmi Központ Közhasznú Alapítvány részére történő ingyenes használata biztosítását 2017. május 12-13-14-én az ÖKO-MAJÁLIS című környezetvédelmi program megrendezése céljából az előterjesztés mellékletét képező megállapodásban foglaltak szerint, továbbá hatalmazza fel a polgármestert annak aláírására.

**Felelős:** Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője)

**Határidő**: azonnal

**Határozati javaslat**

**……../2017. (IV. 25.) sz. JTKB határozat**

A Jogi és Társadalmi Kapcsolatok Bizottsága javasolja a Közgyűlésnek, hogy támogassa a szombathelyi 2164/8 hrsz.-ú ingatlan (11-es Huszár úti laktanya) mellékelt térképen megjelölt, az Apáczai Csere János Alapítvány által nem használt területének a Nyugat-Dunántúli Környezetvédelmi Központ Közhasznú Alapítvány részére történő ingyenes használata biztosítását 2017. május 12-13-14-én az ÖKO-MAJÁLIS című környezetvédelmi program megrendezése céljából az előterjesztés mellékletét képező megállapodásban foglaltak szerint, továbbá hatalmazza fel a polgármestert annak aláírására.

**Felelős:**  Dr. Takátsné dr. Tenki Mária, a Bizottság elnöke

(végrehajtásért: Lakézi Gábor, a Városüzemeltetési Osztály vezetője)

**Határidő:** azonnal

**HASZNÁLATBA-ADÁSI MEGÁLLAPODÁS**

# amely létrejött egyrészről Szombathely Megyei Jogú Város Önkormányzata (székhelye: 9700 Szombathely, Kossuth L. u. 1-3., adószám: 15733658-2-18, képviseli: Dr. Puskás Tivadar polgármester), mint használatba-adó (a továbbiakban: Használatba-adó),

másrészről a **Nyugat-dunántúli Környezetvédelmi Központ Közhasznú Alapítvány** (9700 Szombathely, Körmendi út 92., képviseli: Mészáros György kuratóriumi elnök) mint használó (továbbiakban: Használó) között az alulírott helyen és napon, az alábbi feltételekkel:

1. A szerződő felek rögzítik, hogy a szombathelyi 2164/8 hrsz-ú, természetben a Szombathely, 11-es Huszár út 40. szám alatt található, laktanya megnevezésű ingatlan a Használatba-adó kizárólagos tulajdonát képezi. Az ingatlanon található parancsnoki (volt főtiszti) épületre, illetve a körülötte található 5039 m2-es földterületre a Használatba-adó és az Apáczai Csere János Alapítvány között 2007. május 31. napján használati jog alapításáról szóló megállapodás (a továbbiakban: Megállapodás) jött létre száz évre. A Megállapodás III. 5./ pontja alapján az Apáczai Csere János Alapítvány a használat jogát csak a Használatba-adó előzetes hozzájárulásával engedheti át.
2. A Használó kérelmet nyújtott be a jelen szerződés elválaszthatatlan mellékletét képező térképen satírozással megjelölt terület ingyenes használatára vonatkozóan.

A nemzeti vagyonról szóló 2011. évi CXCVI. törvény 11. § (13) bekezdése kimondja, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Magyarország helyi önkormányzatairól szóló 2011. évi CLXXXIX. törvény 13. § (1) bekezdése a helyben biztosítható közfeladatok körében ellátandó helyi önkormányzati feladatok közé sorolja a helyi környezet- és természetvédelmet.

A Használó Alapító Okirata értelmében:

„Az Alapítványt az alapító tartós közérdekű célra; a nyugat-dunántúli régió – ide értve a lakosságot, a magánszemélyeket, a civil szervezeteket, a gazdálkodó szerveket, az önkormányzatokat és a környezetvédelmi feladatokkal rendelkező közigazgatási szerveket – hosszú távú környezetvédelmi érdekeit és környezeti állapotának javítását szolgáló folyamatos jellegű környezetvédelmi tevékenység, környezetvédelmi szolgáltatás, környezetvédelmi nevelés és ismeretterjesztés érdekében hozza létre.”

Az Alapítvány által – céljainak elérése érdekében – folytatott tevékenységek közé tartozik többek között:

- segítséget nyújt a régióban élők és tevékenységet gyakorlók környezetvédelmet érintő ügyeinek a megoldásában,

- részt vesz a régióban a területi és helyi környezetvédelmi programok kidolgozásában,

- a környezetvédelem valamennyi szereplőjét érintő információ és adatszolgáltatási rendszert alakít ki és működtet, biztosítja az ahhoz való hozzáférés lehetőségét,

- a régióban működő települési és megyei önkormányzatokkal együttműködik, részt vesz a fejlesztési tanácsok, a gazdasági kamarák, a szakmai szövetségek munkájában,

- szakmai fórumokat, rendezvényeket, konferenciákat, kiállításokat, bemutatókat szervez és rendez, azokon részt vesz, előadásokat tart.

1. A 2. pontban rögzítettekre figyelemmel

- a Használatba-adó – Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § c) pontja, illetve Magyarország helyi önkormányzatairól szóló 2011. évi CLXXXIX. törvény 42. §-ának 4. pontja alapján hozott …../2017. (IV.27.) Kgy. sz. határozatban foglaltak szerint – a Használó ideiglenes, ingyenes használatába adja, a Használó pedig használatba veszi az 1. pontban megjelölt ingatlannak – a jelen szerződés elválaszthatatlan mellékletét képező térképen satírozással megjelölt területből – az Apáczai Csere János Alapítvány által nem használt részét,

- a Használatba-adó az 1. pontban megjelölt ingatlan területéből az Apáczai Csere János Alapítvány által használt, I. számmal jelölt 5039 m2-es ingatlanrész és a parancsnoki (volt főtiszti) épület használatának átengedéséhez előzetesen hozzájárul a Megállapodás III. 5./ pontja alapján.

A Használó tudomásul veszi, hogy a satírozással jelölt területet kizárólag a feladatainak ellátására, a 2017. május 12-13-14. napjára meghirdetett ún. ÖKO-MAJÁLIS című háromnapos környezetvédelmi program (a továbbiakban: rendezvény) céljára használhatja fel. Az ingyenes használattal kapcsolatban esetlegesen felmerülő ÁFA fizetési kötelezettség a hatályos adójogszabályok rendelkezései alapján a Használót terheli.

1. A Használatba-adó tájékoztatja a Használót arról, hogy az ingatlan kezelői feladatait a SZOVA Szombathelyi Vagyonhasznosító és Városgazdálkodási Zrt. (9700 Szombathely, Welther K. u. 4.) látja el (a továbbiakban: Kezelő).
2. A jelen használatba-adási megállapodás alapján a Használót az ingyenes használat határozott időre, kizárólag 2017. május 12-13-14. napjaira illeti meg.
3. A Használó a területet az azon folytatni kívánt tevékenység gyakorlásához szükséges módon saját költségén kialakíthatja, felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a Használó kötelezettségét képezi.
4. A Használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a területet kiürítve, átadáskori állapotban és felszereltséggel köteles visszaadni.
5. A Használó kötelezettséget vállal arra, hogy a rendezvény befejezése után a terület megtisztításáról gondoskodik, a rendezvény során keletkezett hulladékot összegyűjti és elszállítja.
6. A Használó tudomásul veszi, hogy a rendezvényen a biztonsági előírások betartása, a résztvevők biztonságának a biztosítása az ő kötelezettségét képezi, ennek keretében köteles kiemelt figyelmet fordítani a személy- és vagyonvédelem biztosítására.

A Felek megállapítják, hogy a területen balesetveszélyes épületek találhatók, ezért a Használó kötelességet vállal arra, hogy az épületek elkerítésével gondoskodik arról, hogy a rendezvényen jelenlévők se az épületek közelébe, se a laktanya más területeire ne tudjanak bejutni. A Használó tudomásul veszi, hogy őt terhel minden felelősség a rendezvény lebonyolításáért, sem a tulajdonos önkormányzat, sem a SZOVA Zrt. a rendezvény lebonyolításából esetlegesen származó balesetekért, károkért nem felel. A Használó teljes körű kártérítési felelősséget vállal a rendezvényen résztvevők testi épségéért és a vagyontárgyaikban bekövetkezett károkért.

1. A Használatba-adó kiköti, hogy a rendezvényre érkezők a helyszínre a 11-es Huszár út felől az Apáczai Csere János Alapítvány által használt parancsnoki (volt főtiszti) épület melletti kapu megnyitásával juthatnak be.
2. A Használatba-adó a használatot a Használó szükségtelen zavarása nélkül bármikor ellenőrizheti.
3. A jelen használatba-adási megállapodásban nem szabályozott kérdésekben Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet, a Ptk. és a vonatkozó jogszabályok rendelkezései az irányadók.

A felek a jelen használatba-adási megállapodást elolvasás és kölcsönös értelmezés után, mint akaratukkal mindenben megegyezőt, jóváhagyólag aláírják.

Szombathely, 2017. május „ ”

|  |  |  |
| --- | --- | --- |
|  |  | |
| **/: Dr. Puskás Tivadar :/**  **polgármester**  **Szombathely Megyei Jogú Város Önkormányzata**  **mint használatba-adó képviseletében** | | **/: Mészáros György :/**  **Kuratóriumi elnök**  **Nyugat-dunántúli Környezetvédemi Központ**  **Közhasznú Alapítvány**  **mint használó képviseletében** | |